En lille nyfødt pige er lørdag eftermiddag blevet fundet efterladt i en plastikpose mellem to containere, skriver Københavns Vestegns Politi i en pressemeddelelse.

Politiet efterlyser vidner, der kan føre dem på sporet af moderen til den efterladte pige, der er nogle få dage gammel.

»Barnet blev fundet i en pose mellem et par containere ud for adressen Baltorpvej 237 nær ved varmecentralen. Under hensyn til både barnet og barnets mor søger Københavns Vestegns Politi vidner, som har set noget omkring adressen det seneste døgn, ligesom vi gerne vil høre fra folk, der kender til kvinden, som er mor til barnet,« skriver Københavns Vestegns Politi.

Politikredsen skriver i pressemeddelelsen, at den nyfødte lille pige er i live, og at hun har det godt omstændighederne taget i betragtning.

Den lille pige blev fundet lørdag eftermiddag omkring klokken 15.30.

Københavns Vestegns Politi opfordrer til, at man kontakter politikredsen på 43861448 eller på 114, hvis man ved noget om sagen om det efterladte spædbarn.